khistorydata/jeongjo-sjw-relations huggingface dataset:
정조 21년 · 목
右議政李秉模啓言安興鎭造船時收斂沿民委折及矯捄之策論理馳啓之意行會矣卽見忠淸監司韓用和狀啓則以爲安興待變船六隻本爲江都運餉設置而平時則分授鎭民使之行商納稅十二年改造限滿以安眠島松烙給而泰安則專當斫代之役瑞山則領民曳運其外洪州等六邑則道理稍遠難於赴役故斂錢於沿海防給於島中所收合爲四百八十餘兩此實沿民之痼瘼其所矯捄之道安興鎭軍餉五一耗米每年劃付本鎭需用於城堞軍器修補之役而目下遺在米爲一百餘石年例應入耗米要不下一百二三十石自今漸次儲畜改造限滿之年每船米五十石出給船主則䂨代曳下等雇價足可相當而改造物力不足條甲寅道臣以營賑年二百石限五年劃給料理添補改槊時以營耗租每船十石上下事已爲成置節目從今以後依此定式施行則諸般弊端幷當革祛請令廟堂稟旨分付矣頃因忠淸水使具明遠該鎭造船時收斂之弊査實啓本批旨內有自本司從長釐弊知委之命故以臣愚見多費思量則今此待變船設置本爲緩急時沁都運餉之計而船制無異戰兵船之質鈍常時使用不便回旋船主之逢授者不得使用空納稅木轉作難支之弊而限滿改造時泰安瑞山等邑斫伐曳運之役及洪州等六邑斂錢防役之弊積成沿民之痼瘼若使船制利於行用以今船材之極貴孰不願自當䂨伐自當修造乎以此無用之船決無以越海運餉且非常時繫港之船則臨事取用何間於遠近商船乎當初設施之意非無所據到今矯捄之策莫如革罷以此關問於該水使矣該水使所報亦以爲若無此船則沿民斂錢船主難支之弊不期祛而自祛脫有用豦沿海商船孰非可用云云而道臣狀聞中餉耗營穀之添給物力雖出牽架之政終非永久防弊之道該鎭待變船名色自今革罷之意請分付敎以武將中曾經水使者各陳所見總戎使趙心泰曰安興船制之取其質鈍難於使用專爲其汹濤巨浪中俾免衝破之患也當其改造時諸般弊端誠如大臣所奏但今一幷革罷則恐欠當初設施之意原數六隻中二隻姑爲仍置似或無妨矣禁衛大將徐有大曰總戎使所奏庶或得宜於省弊存羊之義矣秉模曰將臣之論亦不害爲難愼之道六隻中二隻姑爲仍置船制則一依私船以便使用而如是變通之後則凡諸斫運收斂及添補物力等節一幷除之募自願備置之意請分付從之
정조 21년 · 강
飭設賑處公私賑及救急每於畢賑後分秩登聞毋敢預先區別於請賑之時
정조 21년 · 목
右議政李秉模啓言賙賑之政卽朝家賑乏恤窮之德意而災頉自有淺深邑力不無豐薄故或有不煩公穀從便私濟者而均之爲公賑也觀於制法之意實爲深遠道臣如欲導達事情則但當先以當賑處幾邑論列又於巡啓時亦爲一體開錄其飢口穀數畢賑之後公賑私濟及後便救急之豦消詳區別仰備乙覽而近來諸道每於請賑之啓公賑私賑預先分秩輒爲幷置揆以事面終涉未安遂事雖不必論而請令設賑兩道道臣各悉此意俾於嗣後無乖格例之地從之
정조 21년 · 강
命畿內舊還九千石中以折米二千石移作戶曹穀每年取耗劃給松都
정조 21년 · 목
右議政李秉模啓言頃因開城留守黃昇源請穀狀啓年前千石劃給爲其取耗支用而不出數年幷與元穀而畵下此不但爲難繼之道姑觀畿內附近邑舊還收捧從後更商稟處事筵稟蒙允矣此當以戶曹會付穀劃給者而畿內戶曹穀之入於各年舊還者爲折米二千一百餘石今年畿內舊還之磨鍊分排於各邑者爲各穀九千餘石云就此九千石之中以折米二千石移作戶曹穀每年耗條劃給松都此後舊還收捧時戶曹穀所捧者次次移充於各該衙門而松營一年所用必不過二百石設或有加於二百之時亦當有用餘之年折長補短綽有餘裕如是區劃之後若不各別節省更有狀聞請穀之擧則當該守臣從重論勘斷不可已請以此嚴飭分付從之
정조 21년 · 강
命平山府軍器還耗三百十三石劃給統營以補支放之需
정조 21년 · 목
右議政李秉模啓言卽見統制使吳載徽報備局辭緣則以爲本營壯士支放與戰器修繕之資專責於耗穀屯稅而或有停捧或爲蕩減故逐年減縮支放未下至於屢朔應行修繕亦爲廢閣以今秋新捧耗稅計除五朔未放下條則自明年正月至秋捧前八朔支放之不足折米爲三百十六石零而無可變通之道從長區劃以及新捧則庶可紓力且有舊還停退三千餘石若値樂歲捧入則可爲相繼之道從今六年之後船役始爲當限則可無煩報之擧當有次次復舊之望爲辭矣該營凡百以萬餘石還穀排置而停退蕩減餘者無幾今此所報三百十三石零乃是不得不支放之需云平山軍器還三千一百餘石卽備局句管而穀在山倉民弊頗多減其穀數別無損益以此耗條三百十三石劃給該營以爲支用之地萬一此後更有煩請則不善措處之罪當先從時帥臣追勘請以此分付從之
정조 21년 · 강
命度支請得關西小米作錢便否使道伯論理狀聞
정조 21년 · 목
戶曹判書金華鎭啓言臣之向來請得關西小米者非但爲目下需用之不足本曹封不動錢本爲六萬兩矣漸漸減縮今止於二萬兩而亦且纔封旋用有名無實事體苟艱已無可言而若有不時之需則其將何處着手乎臣之初意所請得中除出六萬兩作爲封不動雖或推移取用待秋捧卽充元數而猶慮關西穀總之漸致減損與惠堂相議以請得穀移作惠廳句管以爲逐年取耗之地本曹則取用惠廳錢然則以穀總言之在彼在此而同一國穀也以惠廳言之年年取耗而不無賴益也本曹則得此而亦可以分排措置故以此仰請而大臣爲慮耗條之漸縮不欲作錢惠廳不用作錢則無甚關緊故意見矛盾迄今相持而竊念自曹中彌綸變通其勢末由則只合因循任他不卽區劃者豈非可悶者乎至於關西加耗作錢多寡逐年不同以此作木代錢與區劃錢者恐非久遠之道難以今年作錢言之元數爲二萬餘兩而本曹所用只八千兩則區劃錢不足者已爲七千兩矣若論其元數二萬餘兩所出穀數則今年作錢幾近七千石矣通計每歲應下參互今年作錢則年年作錢將不下七八千石元數漸縮已極可悶應下不足猶且夥然臣意則本曹移劃惠廳三萬石耗條三千石亦入於加耗作錢元數中自惠廳逐年作錢以補需用其餘數則勿論多寡依例自本道修成册送于本曹則作錢之石數相等而廟堂不必持難於惠廳移劃耗作錢矣耗條之可補需用而惠堂亦不當拘礙於本曹請得錢區處矣至若木代錢及區劃錢之區豦亦有一道焉鑄錢雖以弓角契事論之誠不可廢之事而勢當逐年設行則不過三數朔開鑄所剩爲二萬兩此與應用經費有異就此所剩錢一萬兩作爲木代錢一萬兩作爲區劃錢而不足五千兩則以加耗作錢條充數則可爲永久遵行之道豈不有勝於無定數之加耗作錢乎鑄錢雖或逐年未設行加耗作錢之數拮据區劃錢而必當有每年餘剩其所餘剩年年儲留若値未鑄錢之時則以此區劃亦無難便之端矣敎以惠堂亦陳所見惠堂鄭民始曰所謂加耗條乃是關西穀多邑作錢而爲壯營歲入者也近以作錢數爻之漸縮營用未免狼狽方講拮据之策苟有可以作錢者則自當爲壯營之需何可移屬於他處乎旣非戶曹之穀物又非戶曹之應入者則自戶曹有不可取捨與奪矣且均廳若送三萬石價則此爲均廳之穀物勿論耗條之作錢與仍置自當隨便處之而今欲使之原數則不敢擅動作錢則別爲區劃拘掣多端又況十年之後則不許作錢然則均廳十年之間不過還推三萬石本價而止此豈成說乎以此以彼決難許施矣敎以大臣之意何如右議政李秉模曰臣於閤外略聞戶判之言不害爲方便之策矣登筵後詳聞所奏與閤外驟聞之時事情有異恐未必爲完備之道矣敎以依戶判議施行而壯營均廳事勢雖不可不顧比之度支自有緩急先後之別此所以不從壯提惠堂之持難而從戶判闊挾推移之請矣大抵關西穀多邑之許令作錢卽欲除民弊則縱不能賣此貿彼於道內以爲裒多益寡年復年來用之無已則爲充戶曹上送之數將犯穀少邑苟有是也豈可成說乎到此經用雖重民食亦重向筵下敎中木代錢及區劃錢名色一幷勿爲輸送從他覓代爲可云者蓋出於重民食之意也一言以蔽之曰穀多爲弊則許賣減數以除民弊減而至於將縮勿賣添還俾裕民食其賣其否要以便民爲主則始可謂對揚爲民之苦心自廟堂關問關西伯近來擧行之如何爲之一直作錢之果無所妨使之論理狀聞
정조 21년 · 강
命戶曹正郞尹光心除本任監董鑄錢
정조 21년 · 목
戶曹判書金華鎭啓言鑄錢凡具已皆措置待歲翻卽令設行而正郞尹光心旣在該色且經再昨年監鑄請使之依例除本仕專意董飭而開鑄時雖未及筵稟以草記擧行從之
정조 21년 · 강
命華城田稅屬之本府
정조 21년 · 목
戶曹判書金華鎭啓言伏見華城留守徐有隣所啓下本曹者則以泰安田稅之移劃於華城府爲請蒙允矣臣有愚見敢此仰陳華城體例顧何如而餉需支放每患不足有此移劃之請第念國穀一也而本府田稅則上納於地部泰安田稅則移納於本府者事面旣不便且在國體此多彼寡不當計較捨近取遠終涉如何華城則取用本府田稅如三都之例地部則取用泰安田稅恐宜矣敎以事面正大依爲之
정조 21년 · 강
命惠廳米中訓局兼料及禁御營給代條姑先許貸於度支
정조 21년 · 목
戶曹判書金華鎭啓言江倉米儲擧皆不足故夏秋以後所貿米太總爲萬餘石而太則足可繼用米則廣興倉豐儲倉僅支於新捧以前至於軍資監別營則二月朔放料將爲不足而稅穀上納始可論於三月以後若限萬石貸用惠廳米秋後所用而待稅納卽爲還送則在兩倉庶爲目前支放之資請下詢處之敎以惠堂亦陳所見惠堂鄭民始曰惠廳則無推移之道訓局兼料及禁御兩營給代米移送中姑先量宜貸用待新捧自戶曹卽爲還報於該軍門則可以繼用此則似可推移矣從之敎以還報之際無異於不貸覓給其代於各豦仍不還報之道廟堂與度支講究自戶曹草記
정조 21년 · 강
命太常加沈醬太價自戶曹區劃
정조 21년 · 목
惠廳堂上鄭民始啓言奉常提調徐龍輔以今年加沈醬太價自惠廳上下事陳達蒙允矣數雖不多此是年例應上下外當爲別下者貢法至重有難創行且元貢外別下本自戶曹擧行醬太價自戶曹上下之意請分付從之
정조 21년 · 강
命均廳錢之自度支貸去者以本廳之給代該曹者分數除留
정조 21년 · 목
均廳堂上鄭民始啓言本廳錢七萬兩自戶曹欲爲鑄錢本錢請得貸去而貸去之時以每年鑄錢後利條次次還報爲言矣于今十年鑄錢亦屢矣初無還報者且聞本錢亦盡用無餘云均廳事目至嚴且重各司不得擅貸則至於永貸不還尤非可論本廳經用亦甚不數而戶曹事勢果無一時辦出之路自本廳有給代該曹者就其中每年七千兩式限十年計減恐宜矣敎以先朝受敎至嚴均廳事目與他自別全數則過矣折半除留
정조 21년 · 강
命七政曆依日課例考準啓目著爲式
정조 21년 · 목
觀象監提調李時秀啓言臣以監生取才事日前進雲觀取七政曆中鄕書及唐本詳加考準則五星伏現與度數多有錯誤處蓋緣七政曆初無考準啓目之規故監生輩推步之時不爲審愼而然所當論勘而其來已久有難追究自今以後七政曆亦依日課例詳細考準一體啓目或有錯誤之弊則該監生草記嚴繩事請定式分付從之
정조 21년 · 강
命歲謁動駕時銅龍門入直禁衛軍以金虎門入直軍除出替把
정조 21년 · 목
兵曹判書李祖源啓言來正月初二日宗廟永禧殿景慕宮展謁時禁衛軍二哨隨駕二哨留陣事命下矣銅龍門入直軍替代然後可爲四哨而近年有弘化門入直軍勿爲替代之例故不敢循例替代矣敎以金虎門入直軍除出替把
정조 21년 · 강
遞訓鍊都正申大謙兼帶中軍之任
정조 21년 · 목
兵曹判書李祖源啓言訓鍊院能麼兒堂上以本院都正及三軍門中軍依定奪當爲啓下而都正申大謙時帶訓局中軍一人不可兼帶兩任不敢循例擧行請申大謙訓局中軍之任改差從之
정조 21년 · 목
承旨李肇源啓言北兵使都試狀啓回啓時之次入直赴會試一款誤以第三之次之人修啓者旣甚疏忽科試體重而今以改付標仰奏者又極未安請原回啓勿施使之更爲修入當該兵曹判書李祖源推考從之
정조 21년 · 강
命明日誓戒時薦俎官以曾經戶判人付標戶判爲預差
정조 21년 · 강
遞大司諫申光祜司諫鄭景祚執義高宅謙獻納任長源掌令姜文會金宗發持平朴孝成李德鉉正言崔壁
정조 21년 · 목
敎以明日誓戒之班兩可不可不備員兩司中衆所共知情勢及在外未肅拜人許遞政官牌招開政以在京無故人差出待下批牌招使之參班
정조 21년 · 강
飭吏曹判書沈煥之斯速開政
정조 21년 · 목
煥之違召敎曰重臣處義豈不過當乎旣無必遞之端而一番行政認爲瓜限則烏在其冢宰之爲重任乎誓戒在夜當讀誓文大享又隔日進幣酌酒之任又不可委之預差矣且況冬至日筵敎於大臣者有之此時吏判之引入可謂不思之甚矣今又違牌尤過矣吏曹判書沈煥之從重推考更爲牌招使之行公仍敎以違牌政官傳旨勿捧仍以前牌催促使之斯速開政
정조 21년 · 강
遞承旨李晩秀李勉兢以趙鎭寬李海愚代之竝前望也
정조 21년 · 목
晩秀不爲仕進勉兢差祭也
정조 21년 · 강
以李秉鼎爲右參贊前望也
정조 21년 · 목
以金載瓉爲大司憲李尙度爲大司諫李貞運爲執義趙德潤爲司諫李益洙鄭㝡成爲掌令崔履亨尹㴠爲持平朴吉源爲獻納趙萬元爲正言李最明爲假引儀
정조 21년 · 강
推吏曹參議蔡弘遠
정조 21년 · 강
命祈穀大祭肄儀以初三日退行
정조 21년 · 목
禮曹啓言來正月初二日宗廟永禧殿景慕宮春展謁命下矣社稷祈穀大祭肄儀在於初二日而諸享官皆當進詣於陪班何以爲之乎敎以廟社所重一也肄儀初三日退行禮無不可依此爲之事分付此後如値廟謁日仍以爲例
정조 21년 · 강
賜前吏曹判書宋煥箕疏批
정조 21년 · 목
先是煥箕陳疏略曰可畏者國言至嚴者公議也決不宜以鄕里一庸人久縻冢宰之重任益駭四方之聽聞惟聖明少垂察焉幼學壯行之猶誠正修齊而有條理無二致雖以臣之懵無知識豈全昧於勤諭之聖意而臣則匪其人也旣不能幼而學之尙何倫壯而行之哉古之出自林下處於經幄者皆是眞箇讀書之士故上之所以責之下之所以任之未嘗不在於世道蓋以學已成而可以行其道德已明而可以推於人也如臣者之冒昧一出只爲義分之粗伸而不敢自處以經筵官則況此世道之責乎雖於伊時迫於嚴命敢以章句之末猥備顧問之後而至今追惟愧汗浹背而不料今者乃以經筵世道爲敎臣於是魂▣心悸益不知措躬之所也且伏念師傅之任尙今虛縻跧伏田廬揆分靡安而至於荐蒙食物之恩頒則榮感雖切而私心惶恧亦何極哉臣之前後所叨職名俱未獲解免而至若天官之職尤不可曠大政之期亦在不遠顧此悶蹙當復如何伏乞本兼諸職竝許鐫遞以安微分至是批以今冬雪寒近似初見爲念耆年行役之跋涉不欲以題外備例之說勉卿登途疏批之姑留中者此耳見今左諭善姑難行公今始敦諭右諭善期於必致趁卽幡然方此企之卿亦銓任臺職旣卸解歲除又隔日政合一體敦召差待和煦上來與右諭善出入講席其幸當如何玆因批旨兼致待卿之至意卿其體此事遣史官傳諭于卿耳仍命此批答遣史官傳諭
정조 21년 · 강
命東西郊省耕臺可築形址待開春遣郞官審察草記
정조 21년 · 목
戶曹啓言南郊省耕臺修築事草記批旨內東西兩郊則可合築臺處卿其就議左右相草記事命下矣就議大臣則左議政蔡濟恭以爲省耕臺基趾於東郊則水田彌望且有籍田親耕之所就其傍不甚遠處相地則不患無恰好處至於西部則慕華峴內外無水田惟有藥峰之後衍禧宮之前野勢稍開疆畝繡錯而輦路亦不甚遠如欲築臺似或無過於此使有司之臣出往詳審後決定似好云右議政李秉模以爲今此築臺專爲省耕則當於水田相錯眼界通豁處爲之東郊十里之內不患無可合處而西郊則惟是藥峴之西前坪稍廣外此慕華館以西恐非可論云矣大臣之議如此臣進詣看審後更爲稟旨擧行敎以開春後發遣郞官審察形址草記
정조 21년 · 강
命時囚呂東植嚴飭放送柳河喆勘放曹允彥保放原州獄囚宋徵一擬律依大臣議施行
정조 21년 · 목
該府以前假注書呂東植照律杖八十收贖奪告身三等啓敎以後勿如是之意嚴飭放送又以萬頃前縣監柳河喆照律杖一百收贖告身盡行追奪啓允之敎以功減一等又以長連前縣監曹允彥囚單啓敎以時囚保放又啓言因江原監司徐有防啓本本府覆啓內御寶僞造罪人宋載心旣已考覆結案令該曹稟處罪人宋徵一勘律一款議于大臣稟處事判付內問于大臣草記事命下矣問于大臣則領府事洪樂性左議政蔡濟恭領敦寧金履素病不獻議右議政李秉模以爲溯考文案宋徵一僞造之跡昭不可掩設使載心而手刻載心而傳給其本徵一也其首徵一也原其至兇絕悖之情決非父爲子隱之類論以國法徵一當爲元犯云矣敎以依議施行
정조 21년 · 강
命羅州牧殺獄罪人金連破回減死定配廣州府殺獄罪人孫龍云更加嚴訊安東罪人金尙謙等從輕重勘律
정조 21년 · 목
刑曹啓言羅州牧殺獄罪人金連破回獄事回啓判付內發遣曹郞問于左右相草記事判下矣發遣本曹郞廳問于左右相則左議政蔡濟恭病不獻議右議政李秉模以爲金孟哲眞若犯手則無論胸脇痕損之彼此淺深只坐尊長之律似合引用而苦主之招終沒下落看證之言如合符契渠之直說渠子下手之狀絕無父爲子隱之心者雖極可惡恐不可捨看證之衆言取苦主之泛招也惟彼連破回年則不遠於十四之限意則本出於洗父之辱伏讀難愼鄭重之聖敎實仰重法扶倫之至意而律非可擬於勿問跡又差殊於護親以臣愚昧終不能深究法意仰塞俯詢不勝惶赧云矣敎以法亦理也情亦理也則豈有理外之法與情也哉況此案求之於法文見其被敺其子敺其人致死者減死且孟哲之滾忿也爲連破回者恐其父之被敺極意踢打不顧其死生參之以人情容亦有可議何況苦主之兼作詞證者指子引父語涉混圇證左亦不可謂備具三者之中有一於此庶可以屈法奈兼有之而各有所據何減律非違律分付道臣卽爲減死定配又啓言廣州府殺獄罪人孫龍云獄事回啓判付內此文案啓字爻周還下卿等文移守臣指一往復停當後具意見以成獄當否草記事判下矣依判付辭意移文該府矣卽接留守洪檍回移則以爲斷獄之法專以實因與詞證爲主而當初一分疑端在於死者被打時無一看證而第其兩檢實因俱爲明白拾石在手渠旣自言而沕合於朴德龍石塊被打之說敺唇打背渠旣自服而傷痕在於脊背則其非自觸的是被打未過四日致命於渠家救療之際則眞臟已露暑月屍體過時檢驗則腐爛變動勢所必至而皮肉色雖或變通堅硬處未嘗腐爛法文可據恐不可以此起疑而錄啓時未及論列昏耄之罪實無所逃今此判付之下兩檢文案及復考閱干連諸人一幷捉來多般盤問而各人招辭更無別般端緖區區微見與前無異云矣臣等更將原案反復細究江渚遍鋪無非石塊而當日相鬪旣無人見則其傷之由打由觸固難分柝而守臣更讞不過前說獄情到此似不無疑晦而第念兩人泥醉一場滾鬪身旣無力自爾攧擈必至之勢而痕損旣異磕擦光景不在供招則不可謂之以自觸也明矣毌論以杖以石宜從被打而執其肯綮今此實因懸錄可知其眞的移置救療亦成斷案不可遽論傅輕罪人孫龍云更加嚴訊期於取服檢官停當事關問于松沁兩都則別無原定之邑而臨時行關於附近守令使之擧行云不必用此例該府則以附近利川府使龍仁縣令元定後推移擧行事請分付允之○慶尙監司李享元狀啓以爲安東罪人李碩同推之際經先致斃故物故形止前已馳啓金尙謙思謙權女等使之輸款報來矣同推官安東府使吳泰賢禮安縣監李永夏牒呈內罪人等嚴加訊推到庭盤覈則所犯情節各輸遲晩云故以親問次上使題送罪人等親問取招而李碩則已爲物故今無可論尙謙思謙用意行計之狀權女脫環犯手之節一一吐實故還囚該府獄情令該曹稟處○刑曹啓言此獄之終年不得究竟者唯以罪魁之頑不輸款也到今李碩已爲物故未施當律則爲貞女洩冤唯在於在囚之金權三人不可以元犯之徑斃有所更議於尙謙之擬律而劫奪之未及手犯已知眞的法文之不分首從似難遽議尙謙施以減死之典思謙權女從輕重勘處事請分付道臣敎以酌處事依回啓施行
정조 21년 · 강
命廣州留守洪檍離發狀本還下送改修正上送
정조 21년 · 강
御明政門行祈穀大祭誓戒
정조 21년 · 목
具遠遊冠絳紗袍乘輿出永淸門至明政門降輿陞座宗親文武百官分東西入庭行禮訖讀誓文官吏曹判書沈煥之讀誓文刑曹判書趙心泰臨之宗親文武百官行禮如初乘輿入永淸門還內
정조 21년 · 목
承旨李肇源啓言昨日新除授臺諫有俾勿違牌申飭參班之命諸臺幾皆入來而掌令李益洙果有實病未能承牌云罷職傳旨不得循例捧入矣敎以許遞
정조 21년 · 강
遞總管安昌君燝趙尙鎭徐有秉以蔡弘履鄭益祚鄭煥猷代之口傳也
정조 21년 · 목
燝尙鎭差祭有秉懸頉也
정조 21년 · 강
以李潤慶爲都監中軍
정조 21년 · 강
命北關馬兵都試居首李春奉直赴殿試之次崔齊化直赴會試
정조 21년 · 목
兵曹以北兵使鄭觀釆馬兵都試狀本回啓以爲居首閑良李春奉似當依法典直赴殿試之次閑良崔齊化亦當直赴會試而係干恩典自下不敢擅便從之
정조 21년 · 강
忠淸監司韓用和以尤甚邑最窮之類歲前救急馳啓
정조 21년 · 목
狀啓以爲今年穡事大體穴農而恩津韓山舒川林川石城尼城扶餘平澤黃澗等尤甚九邑之中沿邑最甚沿邑之中濱浦尤酷臣另探民間形勢參互邑倅所報則冬糴幾畢春窮且近甔石無儲甁罌俱空目前如此來頭可知而幸承昨年之豐又非全一道失稔則煩稟朝家張大設賑非敢擬議而若其最窮無依之類不可無賙恤之道故臣辦得如干穀物仍與尤甚邑守宰爛加商度營邑合力經紀癃老窮獨至貧無依之類一一精抄趁歲前先爲救急向後接濟之方開春卽時區別緩急其中飢餒切急者量宜周恤形勢稍緩者付還繼給俾得全活之地
정조 21년 · 강
御誠正閣行抄啓文臣去九月朔親試及八月朔課講
정조 21년 · 목
試官率製講文臣入庭行禮訖以雪爲律賦題使之在家製進仍命開講講朱書百選權知承文院副正字曺錫中以通居首
정조 21년 · 목
批以重任之曲循非所可論卿其勿辭行公
정조 21년 · 강
檢閱金履永陳疏引義賜例批仍命牌招入直
정조 21년 · 강
推刑曹判書趙心泰參判尹弼秉參議李泰永正郞洪彛浩拿處
정조 21년 · 목
敎曰文書遲滯刑曹赴坐堂上竝推考郞廳拿處
정조 21년 · 강
命判尹李秉鼎左尹金履翼右尹韓用龜遞差庶尹鄭亮采拿處
정조 21년 · 목
敎曰幺麼郞官之進來稽滯莫甚漢城府諸堂遞差當該郞廳拿處
정조 21년 · 강
以李家煥爲漢城判尹李漢豊爲左尹林濟遠爲右尹竝前望也
정조 21년 · 강
命洪彛浩分揀鄭亮采放送
정조 21년 · 목
因彛浩拿處傳旨敎以分揀因亮采囚單敎以付過放送
정조 21년 · 목
義禁府啓言求禮前縣監李宗祥原情以爲京營穀作錢還寢之後仍爲執錢勒分民間立本還充事則昨年十一月巡營甘結內營耗七百石作錢上使故卽依營甘從市直米每石二兩九錢祖每石一兩二錢五分式折定盡賣之後又自營門有作錢還寢之甘結渠愚迷之見許多旣賣之穀勢難還作區處合錢二千二百六十五兩內一千四百八十九兩則米每石價二兩祖每石一兩式不得已還分本縣倉庫衙舍多有頹壓處軍器什物亦多破傷故零餘錢七百七十五兩則衙舍倉庫修補軍器修繕果爲需用當初還分未能報營改葺修繕之後當爲報營勘簿而役未了畢聞渠祖父病報上京仍遭喪未及報營勘簿自陷大戾莫非渠難贖之罪云李宗祥所當請刑而曾經都總都事請議處敎以無論用於私用於公如渠小心倍他人之地以立本二字名登道啓設使修繕文簿報營焉有道臣而許其立本乎目今民生之倒懸專由於倉穀之幼弄其所懲一之擧宜從現發者嚴處區別功議以草記各別嚴加照律以聞又啓言李宗祥杖一百流三千里定配以喪前所犯收贖告身盡行追奪放送允之
정조 21년 · 강
命秋曹罪人金器完嚴刑酌決
정조 21년 · 목
因都囚徒敎以金器完則卽朴昌郁之隨從昌郁文案從當判下冬節滯囚可悶器完則爲先嚴刑酌決
정조 21년 · 강
命罪人金宗得依律正刑
정조 21년 · 목
刑曹啓言今十一月二十二日右捕廳移文內西江水鐵里居金宗得今月十八日買柴往于麻浦逢着柴商十餘歲兒定價率往渠家缷柴庭中欲爲奪取牛隻暗生戕殺厥兒之計稱以取給柴價誘往鞍峴山底幽僻處初以石塊爛漫敺打終以刀子刺項刺臍卽地致死行兇情節箇箇遲晩故罪人金宗得及干連諸人竝爲移送矣北部都事徐興輔到彼停屍處先捧招後開檢屍親吳聖裕招內渠在富平地渠弟聖祿今月十八日賣柴向京江之際渠子鳳摟十五歲兒亦爲賣柴隨往于麻浦矣有人稱以居在甕里欲買柴馱故渠弟則賣渠柴仍使渠子指送於願買人處而來矣日漸向晩渠子終無形影故渠弟上下江村呼名尋問無處可覓之際都掌稱名人謂以今方捉去潛屠如有失牛隨見其頭皮云故渠隨往捕將宅見其牛頭則果是所失之牛仍問渠子去處則捕校言內盜牛之漢戕殺渠子投於白魚穴潛屠此牛被捉於捕廳云渠始知渠子被害而行凶人旣被捉則殺人强盜法當殺之乞速償命洩冤云正犯金宗得招內今十八日與同里居五福出往麻浦場市逢柴商年可十六七歲兒定價率往卸柴假稱取給柴價欲奪其牛誘往厥兒於鞍峴烽臺下先以石塊一打其額繼打鼻梁則厥兒以手抱面顚倒之際五福以渠囊中貼刀一刺腹而猶不死故渠以所持刀子刺其項頸仍卽致死故獨往置牛處仍謀潛屠散賣聚價見捉於捕校詰問牽牛之兒置之何處云故意其已探眞贓果爲自脤而至於投屍白魚穴之意瞞告出於姑息之訃云干連金五福招內十九日夜宗得之母謂曰宗得見捉於潛屠今方被打云渠以隣居之誼雖欲往見畏夜禁不得矣食頃加設捕校呼渠問曰厥兒何之渠答以是何言也云則昨日宗得之所率來柴商兒在汝家否云故渠以爲吾非旅客之家則豈有接置之理乎部將都掌無數栲問曰彼宗得臧殺柴商兒投屍白魚穴時汝隨往合力云果有是云故渠以白地瞹昧泣訴則仍使宗得對質而宗得一反前說謂以渠自投屍若欲殺人取物則豈有引去隣兒之理云二十四日吳鳳樓屍身依例開檢仰面兩眼合鼻準上下唇竝狀如烏啄頭顱傷處一處斜長二寸七分廣九分深五分眉上傷處一處圍圓長三寸眉叢下傷處一處橫長一寸三分廣二分深三分喉下刃傷處一處橫長一寸二分廣八分深八分心坎下刃傷處一處斜長二寸八分上廣一寸四分下廣一寸一分深一寸五分右脇刃傷一處橫長六寸四分上廣四寸下廣三寸右邊刃傷處一處斜長一寸七分廣九分深六分初檢官該部都事徐興輔結辭內手自按摩詳細審察則頭顱眉叢等處痕損明是石打所傷喉下心坎下臍肚上右脇等傷處又是刺痕花文被出腸肚露出若是狼藉殺越之變從古何限而至兇絕憯未有如此獄之比石塊之亂打而頭面殆無完皮刀刃之猛剚而腸肚至於綻出雖以兇身死中求生之訃石打刃刺之說不敢隱諱而五福援引適足爲欲巧反拙之歸致命傷打刺惟均實因則被刺致死懸錄金宗得則以正犯懸錄殺人强盜自有當律覆檢實因正犯結辭同完決以爲此獄則攘財臧命從古或有而極凶獰至殘酷未有如此囚其財則卽是牛隻柴馱其人則不過年穉尺童也欺其幼弱設訃誘引轉入山谷之間行此㦧毒之手搜得屍體如法檢驗臧殺節次箇箇承款係是殺人得財依例結案後稟處金五福則雖出於正犯之招看證明白對質落空畢竟凶身以誣引自脤卽爲放送屠牛時參干諸人則竝自臣曹勘處其餘干連各人獄情旣已究竟請竝放送允之又啓言罪人金宗得依例結案取招係是不待時斬請報議政府詳覆施行允之又啓言檢律張德胄手本內罪人金宗得刺殺吳鳳摟攘奪牛隻節次從實遲晩納招依律處斷罪大明律謀殺人條云謀殺人因而得財者同强盜不分首從論皆斬手本及推案竝報議政府詳覆施行矣該府回答關內以所報律抄啓云金宗得罪狀請以右律施行敎以依律
정조 21년 · 강
命秋曹囚兪希聃待栲限嚴訊稟奏初檢官西部都事李光憲完決諸堂趙心泰尹弼秉李泰永竝重推承旨李勉兢推考各該修啓郞官捧現告勘罪龍仁囚金元喆更令道臣論理牒報枚擧回啓廣州囚孫龍云獄事令該曹往復停當具意見草記前留守徐有隣時留守洪檍初檢官金履鎬竝重推覆檢官拿處推秋曹諸堂同府囚姜福伊嚴訊取脤
정조 21년 · 강
冬至正使金文淳以自栅內離發馳啓
정조 21년 · 목
狀啓以爲臣於栅內病滯落後自數日以來始有減勢故當日離發以爲前進之地
정조 21년 · 강
遣承旨詣宗廟永禧殿景慕宮奉審摘奸受香諸處毓祥宮懿昭廟文禧廟一體奉審摘奸
정조 21년 · 강
命停正朝之賀依近例進表裏
정조 21년 · 목
禮曹以來戊午朝賀時應行節目啓有是命
정조 21년 · 강
命右邊捕盜大將趙心泰兼察左邊大將
정조 21년 · 목
政院啓言左邊捕盜大將柳孝源以禧陵正朝祭獻官今方受香出去所佩命召及大將牌傳令牌來納在前如此之時有他邊大將兼察之例今番何以爲之乎敎以仍佩往來右捕將兼察牌招聽傳敎
정조 21년 · 강
親受咸興讀書堂馳馬臺紀蹟碑印本于便殿庭對擧承旨閣臣及本道監司以下施賞有差
정조 21년 · 목
咸鏡監司李鼎運狀啓以爲讀書堂馳馬臺碑石及三字碑一時竪立形止前已馳啓而碑文印本各六本及草圖書入盛樻子監封高原郡守張鉉宅定差使員陪奉上送又狀啓以爲讀書堂馳馬臺碑石竪立及兩碑閣立柱上樑形止前已馳啓而莫重大役如期竣事不勝萬幸至於垣墻丹雘稍待開春擧行計料監董守令禆校以下吏隸工匠僧徒等分等別單依例登聞敎曰咸興讀書堂馳馬臺紀蹟碑工役告功印本今日當爲入來萬八門內便殿庭當親受時刻隨時而儀節及侍衛依寫本奉詣親傳時例爲之○時至具翼善冠袞龍袍詣便殿東庭承旨趙鎭寬閣臣金勉柱陪進碑文印本至前庭予柢迎仍詣版位跪鎭寬勉柱對擧以進予親受還授鎭寬等安于床卓仍令陪進于內閣敎曰咸興讀書堂馳馬臺舊基紀蹟建碑其在爲所重之道宜有識意之擧以示重其事之義親受時對擧及陪進承旨閣臣禮房承旨趙鎭寬檢校直閣金勉柱幷加資草圖書書寫閣臣檢校直提學李晩秀原任直閣金祖淳本道道臣李鼎運幷內下豹皮一令賜給親傳時陪進承旨李益運內下虎皮一令賜給奉來差使員高原郡守張鉉宅邊地作窠陞敍調用監董地方官咸興前判官南麟耇所當準職而聞有承傳云待窠調用判官朴始榮準職除授御筆摸寫閣屬官前五衛將張世經監董及陪進閣屬官李興潤讀書堂碑石監董營禆前府使李熙燮馳馬臺碑石監董營禆前訓鍊副正李文道幷加資兩處碑石都看役前五衛將崇祿尹晉錫係是遠人今政復職調用摸寫之役效勞多年況今番所重乎前寫字官李命藝令該曹各別拔例施賞將仕郞方孝齡從自願收用以爲酬勞之地其餘寫字官畵員營校員役工匠等令京外衙門依判下施賞仍命政官牌招開政賞典今日下批○咸鏡監司別單咸興讀書堂碑石碑閣監董地方官咸興前判官南麟耇待窠調用時判官朴始榮準職除授都檢察臣營禆將前府使李熙燮加資碑石碑閣都看役崇祿前五衛將尹晉錫今政復職調用寫字官嘉善朴希聖帖加塡紅畵師司果李命奎令本道施賞刻役別看役折衝李元興監董將校前萬戶韓亨洙出身廉績宗幷帖加碑石及碑閣材瓦領運牌將折衝許奎令本道各別施賞京刻手金千得李世豊幷令該曹各別施賞木手僧寬明等十名石手李應浩等七名邊首各一名帖加其餘令本道施賞色吏李東赫令本道陞差庫直奴昌億使令崔啓春幷令本道施賞僧統雙憲領軍僧法澄炊飯僧致訔僧承鵬必是歸州寺僧帖加成給曾有下敎本寺之所重與釋王寺等近果蘇弊乎具由狀聞事下諭道臣馳馬臺碑石碑閣監董地方官咸興前判官南麟耇已待窠調用勿論時判官朴始榮已準職勿論都檢察臣營裨將前訓鍊副正李文道加資碑石碑閣都看役崇祿前五衛將尹晉錫已復職勿論寫字官朴希聖塡紅畵師李命奎已上已帖加施賞勿論刻役別看役折衝李元興已帖加勿論監董將校嘉善梁運海出身李民恒碑石二坐浮出都監閑良許佺幷帖加碑石及碑閣材瓦領運牌將出身崔在亨令本道各別施賞京刻手金喆金李達東幷令該曹各別施賞木手李宗萬等十名石手李世達等七名邊首各一名帖加其餘令本道施賞色吏金聖禹令本道陞差庫直奴啓昌使令申海幷令本道施賞○奎章閣別單讀書堂馳馬臺御製御筆碑文草圖書書寫閣臣檢校直提學李晩秀原任直閣金祖淳幷內下豹皮一令賜給陪進檢校直閣金勉柱禮房承旨趙鎭寬幷加資碑文摸寫閣屬官前五衛將張世經碑文陪進閣屬官領籤李興潤幷加資碑文摸寫前寫字官李命藝令該曹拔例施賞寫字官朴希聖已帖加勿論洪慶運李東憲李垣令該曹考例施賞將仕郞方孝齡從自願收用畵員張漢宗令該曹考例施賞
정조 21년 · 강
召見時原任閣臣及碑文奉來差使員張鉉宅于便殿提學鄭民始沈煥之原任直提學徐浩修金載瓉徐龍輔鄭大容檢校直提學李晩秀原任直閣金勉柱南公轍金祖淳檢校待敎沈象奎李存秀
정조 21년 · 목
閣臣以除夕承候入來碑文印本親受時參班也
정조 21년 · 강
命前府使李熙燮敍用
정조 21년 · 목
吏曹判書沈煥之啓言咸興讀書堂碑石監董營裨前府使李熙燮有加資之命而以前任載寧郡守事方在罷職中不得循例擧行故敢達矣敎以敍用
정조 21년 · 강
命司卷洪五成冠帶常仕
정조 21년 · 목
檢校直提學李晩秀啓言司卷洪五成時無職名本閣擧行自多苟簡請使之冠帶常仕從之
정조 21년 · 강
詣璿源殿展拜仍詣景慕宮展拜
정조 21년 · 목
敎曰眞殿展拜後當於午後由逌膽門詣景慕宮展拜該房知悉又敎曰今日展拜時侍衛軍兵依昨年例爲之挾輦軍金虎門入直軍二十名爲之其餘出番將校軍兵切勿待令事嚴飭○具翼善冠袞龍袍乘輿出永淸門明政門弘化門入逌膽門至內三門外降輿由東挾詣版位行禮仍詣宮內奉審訖還齋室少頃出西門乘輿出逌瞻門入弘化門明政門永淸門還內
정조 21년 · 강
命景慕宮令徐有豊仍任
정조 21년 · 목
本宮提調鄭民始啓言本宮令徐有豊瓜限已滿都政雖不出代而遞仍之間無文跡可據去就難便故敢達矣敎以達城家人之爲宮司者豈可作散乎仍任
정조 21년 · 강
罷潭陽府使朴始榮
정조 21년 · 목
吏曹啓言新除授潭陽府使朴始榮呈狀內身病猝重趁膺無路云有難强令赴任請罷黜允之
정조 21년 · 목
敎以直除朔州邊地近例只有張志豐一人而今日張鉉宅事之若相符然者貴矣朔州見窠差送事分付○以尹寅基爲掌令李翊模爲應敎林漢浩爲校理金銑爲修撰張鉉宅爲朔州府使金履珪爲潭陽府使尹晉錫爲忠翊將趙鎭寬知事單付
정조 21년 · 목
以江口權管望單敎曰當初旣知其華城久勤何可差送如許之窠乎具允鼎部將見窠單付
정조 21년 · 강
命輕囚放上司以下歲時勿爲囚禁
정조 21년 · 강
申諭右諭善李城輔
정조 21년 · 목
史官金良倜書啓以爲臣敬奉聖諭馳到驪州傳諭于行副護軍李城輔處則以爲臣受恩深厚與天無極而犬馬之忱無路自效諭善之任本非庸陋末蔭之所敢當勤召之下末由遂誠云矣臣旣伏承偕來之命姑爲仍留敎以史官之還待卿簉朝之有期今見附奏卿何若是予有必致之心卿雖欲固守東岡得乎更以偕來史官傳諭此意卽爲上來事爾其更爲傳諭期於偕來而講學之一日遲延在卿心當如何豈待予言之更申此意一體傳諭
정조 21년 · 강
遞總管蔡弘履鄭益祚鄭煥猷以鄭昌順徐命全申大顯代之前望也尋遞命全
정조 21년 · 목
弘履等未肅拜命全違牌也
정조 21년 · 강
以徐有秉爲總戎中軍
정조 21년 · 강
命史庫參奉勿爲擧論於朝官應資秩
정조 21년 · 목
吏曹啓言因臣曹草記江華府史庫參奉勿爲擧論於歲首應資老人啓本中事批旨內更爲草記事命下矣史庫參奉與雜職無異而混稱於朝官秩則恐過分數此後則勿論於朝官修啓秩恐合愼官方之道請以此分付該守臣允之
정조 21년 · 강
京兆獻京外戶口民數
정조 21년 · 목
中部元戶四千八十三戶男一萬一千九十四口女一萬一千六百九十八口東部元戶七千六百九十五戶男一萬六千八十六口女一萬三千五百八十九口西部元戶一萬六千一百三戶男三萬四千三十八口女三萬五千二百七口南部元戶一萬二百八十二戶男二萬三千四百三十五口女二萬三千四百五十四口北部元戶五千七百四十四戶男一萬三千二百十六口女一萬一千四百十三口合元戶四萬三千九百七戶男九萬七千八百六十九口女九萬五千三百六十一口京畿元戶十六萬一千一百五十五戶男三十四萬一千八百七十八口女三十二萬四千四百四口黃海道元戶十三萬六千一百九十七戶男三十一萬七百九十七口女二十六萬七千六百九十四口全羅道元戶三十萬六千四百四十八戶男五十六萬一百三十二口女六十萬二千五百七十三口慶尙道元戶三十五萬九千五百三十六戶男七十二萬三千九百八十七口女八十五萬七千四百一口忠淸道元戶二十二萬六百二十七戶男四十三萬八百七十七口女四十三萬八千七百四口江原道元戶八萬二百六十七戶男十六萬五千七百八十九口女十六萬二千三百八十六口平安道元戶二十九萬七千九百十一戶男六十三萬五千八百四十七口女六十四萬六千二百三十三口咸鏡道元戶十二萬四百三十一戶男三十三萬六千二十九口女三十四萬四千六百七十七口合元戶一百六十八萬二千五百七十二戶男三百五十萬五千四百三十六口女三百六十四萬四千七十二口耽羅三邑元戶九千七百四十九戶男二萬一百五十二口女三萬二千六百二十一口五部及八道都元戶一百七十三萬六千二百二十八人口男女幷七百三十九萬五千五百十一口內男三百六十二萬三千四百五十六女三百七十七萬二千五十四
정조 21년 · 강
外營進軍制協守追節目及守城節目
정조 21년 · 목
軍制追節目外營軍制條件已爲備載於癸丑啓下節目中而今因外使徐有隣筵稟定奪前付屬邑龍仁振威安山外始興果川兩邑亦爲劃屬蓋取地形之環匝軍制之團圓今以前團束本境馬步軍及屬邑協守軍卒幷新屬牙兵束伍而計之恰爲四十二哨則比之前日儼成一大營矣趁此改定軍制之日入防司哨之規協守兼把之制更加分數排比務歸縝密無一罅漏然後拱護之節捍衛之道可成猗角而緩急有恃故或從屬邑軍數多寡而抄出丁壯魚鱗作哨屬之入防或取四面道里遠近而團束贏餘犬牙派定付之協守而司哨分排擧行事宜條列于左一癸丑陞營之後步軍之減哨團束設置入防旣出兵家貴精之義兼寓行營衛護之重而今以新屬哨額之衆多又復不計老弱而俱收則虛實易混反歸務多就此屬邑抄得七哨丁壯幷境內所在入防軍十三哨而魚鱗作司俾成一營四司每司各五哨之制一抄壯之際勢將從其各邑所在軍數多寡而分排龍仁十哨內抄二哨一旗振威五哨內抄一哨二旗安山五哨內抄一哨一旗始興四哨內抄一哨果川三哨內抄二旗合七哨屬之入防軍以爲從附近幷司團束之地而入防軍法意比他自別必以良丁抄定毋敢以私賤淆雜苟充一本境南邊所在五哨屬之前司龍仁二哨一旗振威一哨二旗本境振威龍仁接界所在一哨合五哨屬之左司安山一哨一旗始興一哨果川二旗本境西邊安山接界所在二哨合五哨屬之右司本境北邊所在五哨屬之後司一前團束左中右三司改以前左右後定其司號而加定把總一員以境內有履歷堂上武弁依原節目差出哨官則旣有十三員已差者換其哨名依前仍置而其餘七員以屬邑朝官前銜及宣部守三薦出身通融差出以準四司二十員之數牙兵之屬於攔後者爲五哨已成司制則不可無把總而不必別設迎華察訪處在北城之外密邇行宮歸屬無處以牙兵把總定號差出而至於欄後牙兵哨數多寡本無定制雖十哨之衆一把總領率無所不可本驛所屬本站各站吏卒保軍依吏奴例一幷團束作隊隸之欄後臨機應變等節一遵外使約束哨官則牙兵與入防正軍有異各邑所在出身擇差而出身如或苟艱閑良中有地閥者通融差出驛屬則不拘名數以左右哨作隊哨官以外營出身差出一外營旣置四司把總則屬邑之兼司把總便若架疊自當革去而各邑所在軍兵城丁軍雖已專屬協守其外如入防軍牙兵遊兵等名額亦多若不假之以把總之號委之以節制之權則實有疏漏之慮依禁御兩營鄕軍所在邑守令兼帶把總之例使五邑守令仍兼把總以專常時團束之政而此不過常時團束臨操領付而已則此與外營原把總有異司號勿爲磨鍊一以此一營四司二十哨實爲入防軍則一年內盡數入防太涉過多每年十哨分作五番每番二哨式使之間年入防輪回休息以爲嚴團束紓民力之地一今此團束係是創制二十哨作爲正軍使之間年入防其餘二十哨內五哨分屬之外使攔後牙兵二哨則屬之駐隊策應兵三哨則屬之通衢遊兵十哨則分屬四城或排立或加泒以責協守一司哨揀選入防隸藝等事依癸丑原節目施行○協守追節目協守之制已詳於原節目中而今以地勢之環匝道里之均適又屬果川始興一以備北城一以責遊兵從此表裏鞏固局面團圓沿革條件錄之于右一毋論束伍與牙兵之前屬新屬抄其壯傡司而作入防軍團束零餘屬之協守則營制城制自別從今以後祛其別司扡總之制只以協守將稱號一東城協守將龍仁縣令南城協守將振威縣令西城協守將安山郡守兆城協守將始興縣令遊兵將果川縣監定號分屬四城及通衢以爲專責協守之地而協守哨官則隨其軍數以爲該邑前銜及出身通融望報外營以爲受爲字成傳令差出兩等褒貶協守將一體磨勘修啓一龍仁束伍五哨牙兵四哨親牙兵一哨內二哨一旗抄其丁壯屬之入防軍餘爲七哨二旗振威束伍三哨牙兵二哨內一哨二旗抄其丁壯屬之入防軍餘爲三哨一旗安山束伍四哨壯抄一哨內一哨一旗抄其丁壯屬之入防軍餘爲三哨二旗始興束伍三哨壯抄一哨內抄其丁壯一哨屬之入防軍餘爲三哨果川束伍二哨壯抄一哨內一旗抄其丁壯屬之入防軍餘爲二哨一旗除却入防軍七哨外使灍後牙兵五哨則實餘軍十五哨十哨作四城協守軍五哨作駐隊與遊兵而龍仁餘軍七哨二旗內三哨爲協守軍二哨爲駐隊兵二哨二旗爲牙兵振威餘軍三哨一旗內二哨爲協守軍一哨一旗爲牙兵而一旗與龍仁二旗竝哨安山餘軍三哨二旗內三哨爲與協守軍二旗爲牙兵始興餘軍三哨內二哨爲協守軍一哨爲遊兵果川餘軍二哨一旗內二哨爲遊兵一旗爲牙兵與安山二旗竝哨○守城節目築斯城也必有守斯城之制雖在三里之城七里之郭數其垜計其雉選丁壯而分隸之置將領而管轄之況此本府拱護園寢環衛行宮之大城池乎樓櫓告完乘及二載而防禦節制尙未講定實有違兵家泒守之本意故依定奪撰成節目條列于左一有城地不可無管城將以本府判官差定一城之制有四門八角間設雉堞焉城將抗其門雉總守其角而十六哨官從信地分隸承接節制蓋取兵家四頭八尾之義城將四員以境內武臣堂上曾經實職人差出雉總八員以堂下有履歷前銜差出哨官十六員以出身毋論宣部守薦通融差出一守堞軍官四十七人以本府所在內營鄕武士以爲付屬節制之地額數則勿均多少以其實數次第錄案而城堞告完守堞之規姑未講定鄕武林立收用之方終欠成制迨此節目撰成之時以其團束節制之意筵稟定奪而城樓把守垜堞備禦一切責任外營之前日府使時哨官廳久勤窠付之本廳以爲與親軍衛正領輪回遷轉之地一依泒守篇每五垜垜長一人之制垜長一百八十人以武士軍官中通融計垜差出一城丁軍八千六百二十名以各樣納米軍團束而軍丁總數一依都案所在分排除番軍官九百九十七名別武士二千二名步軍保一千五百六十名需米軍二千名留防軍七百二名減馬保四百四十四名西庫別武士三百名屯壯抄一百八十六名輜重保一百名屯牙兵一百二十五名城堞九百十三回垜長每五垜一人合一百八十人每堞城丁軍五名式合四千五百六十五名排定加泒則南北門各一百五十名東西門各一百名上下水門各一百名南暗門一百名三暗門谷五十名四角樓各九十名烽臺五十名南北隱溝各四十名甬道一百五十五名鋪樓砲樓雉弩臺敵臺空心墩合二十二處以六百六十名分排一計堞排定幷加派合爲七千名而餘丁尙有一千六百二十名兼設垜夫與團束正軍有異姑付零數以備臨時停當隨機調用
정조 21년 · 강
遞承旨徐邁修洪義榮韓晩裕以李晩秀李溏尹光顏代之竝前望也
정조 21년 · 강
副校理朴崙壽陳疏請整理穀犯科諸邑倅亟施當罪賜批
정조 21년 · 목
疏略曰噫整理之穀卽慈惠之所廣聖孝之所推也春種秋收一粒萬顆生生不息永垂千億則其事體之嚴重顧何如哉爲按藩守土之臣者一或不善奉行惠未下究其爲罪奚但辜負贓汚者比也向來行査時飭敎嚴如霜雪莫不震凜道臣不敢偃處公堂邑倅擧啓俟勘及夫道啓齊到之後半日筵席徒煩至尊之勤諮一言對揚無聞廊廟之可否事之無實孰甚於此嗚呼王言一播信如四時萬民之所瞻仰八方之所勸懲則始若警動終歸伈泄其何以信朝令而尊事面乎藉曰災年迎送雖有些弊朝廷之擧措當先重後輕而已臣謂査啓中有罪者各施當罪有不可已且又有所萬萬駭惋者嶺啓之草草塞責全不誠實何其無嚴也旣按一道恬不察飭已是溺職而及其承命按査乃敢如此顧其所犯有浮罪倅亦願亟賜處分臣目下病狀實無供職之望伏乞亟遞臣職批以整理穀事諸道狀本封置備局俾待麥秋後處分者非弛也爾其勿辭察職
정조 21년 · 강
命吏曹三堂牌招
정조 21년 · 목
政院以吏曹判書沈煥之再違召更諸牌招敎以政命已至多日參判由限亦過參議只推三堂牌招
정조 21년 · 강
召見來待諸臣于重熙堂內閣提學鄭民始原任直提學徐浩修金載瓉徐龍輔鄭大容檢校直提學李晩秀原任直閣金勉柱南公轍金祖淳檢校待敎沈象奎李存秀
정조 21년 · 강
遞承旨李勉兢李溏尹光顏以洪仁浩尹致性魚用謙代之竝前望也
정조 21년 · 목
勉兢溏不爲仕進也光顏在外也
정조 21년 · 강
命監察李學彬直除四品職北靑府投竄罪人鄭好仁放送仍令該曹單付知事
정조 21년 · 목
敎曰近來世道朝象日益陷溺恥說名義而大綱頹着爲名敎而正學蕪此固今日士大夫之大羞恥而任他羞恥竝與目下名義予亦不留意於聳勸則今人當不知名義爲何許物寧不凜然乎當今日欲識此日則此日樹立之家豈可恝然乎日前置對也特命分揀豈爲渠也念乃先當日忠穆公之樹立也至今潦倒於僅免角帶之低品非蔭補之義監察李學彬直除四品職如無窠則加設今日政擧行事分付其時樹立予豈忍忘諸處分之至於此卽不忘也處分之止於此亦不忘也使此人過此日於關外謫所是豈至於此止於此之本意乎本事之出於無情已於帳殿知之而以其有樹立也故有此責備之擧矣北靑府投竄罪人鄭好仁卽爲分揀放送事三懸鈴行會昨年耆社未及肅拜云仍令該曹口傳單付知事待其上來卽爲肅拜於靈壽閣事分付
정조 21년 · 강
兵曹判書李祖源陳疏請寢鄭好仁付樞銜之命賜批
정조 21년 · 목
疏略曰臣卽伏見傳敎下者有北靑府投竄罪人鄭好仁放送仍付樞銜之命不勝愕然憂歎之至夫我聖上所以前後擢用好仁以其樹立之可奬也昨冬大處分以其干犯之至重也以若樹立有若干犯勘律之止於投竄已失之太寬而纔踰一朞忽加滌蕩宥還之不足至於付職不但王章之不肅抑恐義理之反輕臣旣職在有司末由擧行成命伏乞亟收傳敎以嚴邦憲批以昨年處分之至於此今日處分之止於此此蓋事雖殊而理則一卽所謂同行異情也今以糟粕煨燼之各異其敎謂之害於義悖於理其可乎此人也故賜譴於此月賜環於此日意俱在於扶植義理卿其斯速擧行
정조 21년 · 강
傳諭奉朝賀金鍾秀
정조 21년 · 목
敎曰每於是日召見卿等共頌先大王恩諭而今年則只見一提學卿則在鄕不得見之帳甚遣入侍史官問卿當寒安否耳仍敎曰此傳諭史官傳諭于金奉朝賀
정조 21년 · 강
命故領議政忠憲公徐命善祠版遣道內守令致祭
정조 21년 · 목
敎曰念舊之意尤倍於此日而今年則祠版在於其子邑治其在不忘此日之道豈可虛過乎故領議政忠憲公徐命善祠版遣道內守令中曾經承旨或侍從人致祭香祝今日下送
정조 21년 · 강
承旨魚用謙陳疏引義賜例批仍命牌招
정조 21년 · 목
疏略曰嗚呼淸朝臺選何等難愼而參論通擬之際不能另擇致使風采之地反生貽羞之擧其爲乖銓職不待公議無所逃其責銀臺新除亦不敢以職名之各異唐突冒膺伏乞亟命鐫削臣職名敎曰臺通事論斥但當受以爲罪何必至今引義同副批下待開門牌招察任
정조 21년 · 강
副應敎尹序東校理李貞運尹悌東副校理朴崙壽柳相祚修撰林漢浩副修撰尹益烈韓致應聯箚請寢北靑府投竄罪人鄭好仁特放之命賜批不允
정조 21년 · 목
箚略曰卽伏見傳敎下者有北靑府投竄罪人鄭好仁放釋之命臣等不勝驚惑憂歎之至噫好仁之昨冬負犯至今思之不覺心寒而骨顫其背馳正論甘心立跡投呈悖疏血戰公議而情節之極其悖戾言辭之少無顧忌卽渠斷案也帳殿親問之下亦已自脤則徑先酌處已是失刑王章旣未得伸輿情尙此憤惋則今日放釋之敎實是千萬意慮之所不到惟我殿下每逢是日以奬名義而扶名敎爲一世激勵導率之方凡今日北面於殿下之庭者夫孰不欽仰贊歎咸知此箇義理之撑天地亘宇宙磨滅他不得而惟彼好仁之昨冬負犯不可以當時樹立以贖其萬一而亦不可低仰於莫嚴之刑政者明矣伏願亟寢放釋之命俾王綱不頹民彝維持焉
정조 21년 · 강
判義禁閔鍾顯知義禁李聖圭同義禁李漢豊沈基泰陳疏請寢北靑府投竄罪人鄭好仁特放之命賜批不允
정조 21년 · 강
遞差承旨尹致性洪仁浩
정조 21년 · 목
敎曰昨日政官牌招傳敎有此做錯而不爲提稟當該承旨遞差司謁令攸司科治○兵曹啓言前判書鄭好仁口傳單付知事事命下矣知中樞時無見窠依例作闕敎以始因差代望筒覺之知事作闕望筒之落點不稟錯頒昨日坐直右位承旨亦爲遞差作闕望筒改書出差代望筒改付標
정조 21년 · 강
飭吏曹判書沈煥之違牌勿捧傳旨
정조 21년 · 목
煥之再違召敎以豈可以此添一酬應之端乎仍以前牌催促違牌勿捧傳旨
정조 21년 · 강
吏曹判書沈煥之陳疏請勘賜批
정조 21년 · 목
疏略曰臣斷斷一心所以明聖志而尊聖德者奚但在於建天地之大義理而已耶乃者整理穀事亦其一端耳惟我聖上欣逢慈宮之慶辰誕敷同樂之晠澤燈將一粒而萬顆八域而百世之計乃置整理穀於三百有六十牧府郡縣興孝之政黎民鼓舞凡爲道臣守宰者一有不謹此穀之分斂而民不被恩則其可曰國有紀綱乎遠近民邑之傳說或有入於耳者故不論風傳之虛實竊附無隱之義仰陳矣日前諸道之査啓竝至而臣不過爲妄言之人耳誠爲朝廷仰賀紀綱之不頹而萬有一草草行査汎汎封啓有罪者無懲則緣臣一言重壞紀綱此尤臣難贖之罪也嗚呼近俗以明聖志尊聖德等語看作嘲訕之資然而聖人有事君盡禮人以爲謟之訓雖以此萬口譏臣臣所不辭而至若妄言自有其律其敢自恕耶官居冢宰之地而不被當被之律夫夫也皆曰彼夫官尊職親而倖逭于罪云爾則其爲紀綱之壞損反有甚於犯科守宰之脫然無事也況臣膏肓宿疾見無束帶登朝之路乞命有司鐫臣職而勘臣罪批以考績在近卿其勿辭俟少間卽爲行公
정조 21년 · 목
以姜彝正尹光普爲承旨尹長烈爲大司諫高宅謙爲執義柳雲羽爲司諫李益洙李聖輪爲掌令李海淸崔履亨爲持平金銑爲獻納趙得永李垿爲正言趙尙鎭徐有秉爲副總管柳可源爲忠淸兵虞候
정조 21년 · 강
命慶基殿令更爲擬入推吏曹參判李敬一參議蔡弘遠
정조 21년 · 목
慶基殿令望筒以廉隅人擬入敎以南邑齋郞以北道人擬之者是豈莫重處殿官各別愼擬之道乎南北夐遠渠輩雖欲殫誠供職必不專一當該擬望銓官推考更令該曹口傳擬入
정조 21년 · 강
飭咸鏡道臣讀書堂馳馬臺碑役致誠監董
정조 21년 · 목
咸鏡監司李鼎運以讀書堂馳馬臺碑石始刻形止馳啓敎以連爲致誠監董事回諭
정조 21년 · 강
命密陽府燒戶拔例顧助
정조 21년 · 목
慶尙監司李亨元以密陽府民家五十一戶燒燼馳啓敎以此時嶺南民事該邑被燒之夥然極爲矜惻嚴飭道伯拔例顧助而畢奠接後形止星火狀聞事分付小殘獨戶如有身與還蕩滌大中戶分等停退事三懸鈴行會
정조 21년 · 강
命柑製通方外今日爲之
정조 21년 · 목
敎曰橘柚通用旣多其例而貢果來到柑製通方外今日爲之處所春塘臺當親臨適値齋日鼓樂置之日寒若此入場儒生毛具勿禁
정조 21년 · 강
召見藥院提調趙宗鉉副提調李魯述于誠正閣
정조 21년 · 목
柳葉箭第一巡邊三中二巡三巡四巡竝邊二中五巡邊三中六巡貫邊各二中七巡八巡九巡竝邊一中十巡邊五中又一巡二巡竝邊二中三巡邊三中凡十三巡三十一矢三十三分○耦射諸臣凡十巡一提學鄭民始邊八中檢校直提學李晩秀邊三中檢校待敎李存秀貫一中邊八中行副護軍李勉兢邊四中民始又三巡邊二中
정조 21년 · 강
御春塘臺行柑製試官李秉模李秉鼎趙鎭寬南公轍李勉兢李翊模柳相祚
정조 21년 · 목
具翼善冠袞龍袍陞座試官及儒生入庭行禮訖命頒柚以擬漢朝群臣賀秦爐不入斬蛇劍爲表題
정조 21년 · 강
推兵曹判書李祖源及各營將臣
정조 21년 · 목
承旨李肇源啓言侍衛軍兵雖値日寒下敎前不敢毛具而今日殿座時侍衛軍兵不待命下徑先毛具事甚未安請兵曹判書李祖源及各該營門將臣推考從之敎以雖微事有關紀律此後嚴飭
정조 21년 · 강
命兵曹正郞閔命爀改差佐郞金景煥金裕已他司相換參議金載翼許遞
정조 21년 · 목
兵曹判書李祖源啓言今番臘享大祭時宗廟社稷景慕宮守門禁喧郞廳各一員當啓下而除內外司入直及仕滿引避實病未肅拜受由在外則無以分排劃出請受由在外未肅拜之人竝改差令該曹口傳差出敎以呈旬人改差呈辭在外及有實病人他司口傳相換而未肅拜堂上許遞亦令口傳差
정조 21년 · 목
乘輿入靑陽門明政門由永淸門還內
정조 21년 · 강
科次柑製試券于便殿
정조 21년 · 목
敎曰柑製居首三下一幼學金命堉直赴殿試之次三下二進士朴宗臣直赴會試草三下幼學洪始健李英中金遠根朴長晉尹鼎欽各給二分次上幼學柳鼎養進士沈繼之各紙二卷賜給
정조 21년 · 강
右議政李秉模箚請柑製居首金命堉拔去仍請勘
정조 21년 · 목
箚略曰臣退自科次之筵修正榜目之際詳見試券則三下一金命堉之券非但違簾處甚多對偶傾仄大違程式而已又是字體欹斜近於筆怪而臣乃神精都爽殆沒省覺致此做錯於莫重試事當此矯文體正筆法之時似此試券決不可頒示多士伏乞亟命拔去仍勘臣罪
정조 21년 · 강
召見承旨李晚秀李肇源于重熙堂
정조 21년 · 목
予謂晚秀曰昨日考券時値夜深不得詳看矣其魁券卿則以爲如何晚秀曰文極荒拙其於初項起頭以憶昔發之者此表箋所未有之體格況其違簾揆以公格自在當拔矣予曰招致拔去儒生以科體至重公格難撓故不得已拔去之意傳之而且問其科工宿硏之如何更以後勿如是着力見科之意言之可也
정조 21년 · 강
賜右議政李秉模疏批
정조 21년 · 목
右相昨夜陳箚至是賜批以考券之偶未照檢不是異事箚辭豈不太過時値夜深意在晚取則勢亦不得不然而科規至嚴有不可闊狹所請依施卿須安心視事仍命遣史官傳諭
정조 21년 · 목
敎曰柑製之賜第未必是金石之典亦引諸券留中全榜賜第之故事曾有下敎者而昨日士習之濟濟近所初見因其居首之拔去使場內諸生無一直赴是豈興勸之意乎記昔先朝節製親臨時以西庭生之犯禁停擧翌又命駕舊闕更試而解罰許赴已試之東庭生亦不禁其疊赴者聖意可以仰認明日春塘臺當親臨更試以此分付試紙用大好紙○因兵曹侍衛節目敎以別雲劍徐龍輔試官代李秉鼎禁將老矣總戎使爲之
정조 21년 · 강
重推柑製對讀官李翊模柳相祚
정조 21년 · 목
承旨李肇源啓言凡於科試榜目未修命官未退則他試官不得出去自是格例而昨日對讀官李翊模柳相祚科次筵退直爲出去雖緣生疏事甚未安請竝從重推考從之
정조 21년 · 강
飭漢城判尹李家煥牌招行公遞右尹林濟遠
정조 21년 · 목
因該府坐不坐單子敎以未肅拜判尹牌招申飭行公在外亞尹許遞令該曹口傳差出
정조 21년 · 강
以李書九爲漢城右尹口傳也
정조 21년 · 강
命盈德縣燒戶恤典依密陽例施行
정조 21년 · 목
慶尙監司李亨元以盈德縣民家四十七戶燒燼馳啓敎以依日前密陽例施行事令廟堂三懸鈴行會
정조 21년 · 강
命注書李允謙拿處尋放
정조 21년 · 목
因囚單敎以附過放送
정조 21년 · 강
以李文喆差舟橋司都廳
정조 21년 · 목
舟橋司啓言訓鍊都監千總李格兼帶本司都廳矣移除壯勇營把總職務相妨有難仍兼都廳之任請改差以禁徫營千總李文喆差下使之察任允之
정조 21년 · 강
賑恤廳以耽羅貢果領來人及漂人等處米斗分給啓
정조 21년 · 목
該廳啓言依下敎濟州進上領來人十四名漂海人十名依前例各米三斗分給
정조 21년 · 강
秋曹以西部都事李光憲緘推照律啓
정조 21년 · 목
該曹啓言西部都事李光憲緘答以爲渠以兪希聃殺獄初檢官不能審愼以至實因之相在莫非渠昏謬之罪云請杖六十收贖公罪施行敎以依此律施行議減一等
정조 21년 · 강
考下抄啓文臣九月朔親試更試試券
정조 21년 · 목
副司果金近淳三中一居首
정조 21년 · 목
刑曹啓言司謁趙順得招內渠以愚迷所致政官牌招啓辭批旨傳命之除不善擧行至於此境罪合萬殞云請考律科罪敎以分揀放送
정조 21년 · 강
命前參議徐日輔僉樞擬入
정조 21년 · 목
敎曰今日卽聖后誕辰日也追慕深深達城宅祠孫近無在直者前參議徐日輔僉樞作闕令該曹口傳擬入以示念此日憶此家之意
정조 21년 · 목
敎曰命官之考試做錯追卽箚引者何限未聞以此自畵此亦中書故事也自畵近於自輕卿何若是卽爲入來事卽爲傳諭于右相又敎曰過矣過矣卽爲人來事更遣史官傳諭于右議政當寒帳殿親臨之時緣卿逡巡以致過累時坐待於卿心能安乎此意一體傳諭
정조 21년 · 강
御春塘臺行柑製更試及抄啓文臣親試課講柑製試官李秉模李秉鼎趙鎭寬李泰永蔡弘遠林漢浩韓致應親試試官徐龍輔鄭大容南公轍課講試官徐龍輔鄭大容
정조 21년 · 목
具翼善冠袞龍袍乘輿出永淸門明政門由靑陽門詣春塘臺降輿陞座試官以下入庭行禮訖以擬齊群臣賀卽墨絳繒之功因釁鍾易羊之心爲柑製箋題命抄啓文臣以同題在家製進先爲應講九月朔課講副司正黃基天通居首十月朔課講副司正洪奭周純略居首十一月朔課講副司正洪奭周純通居首○予謂右議政李秉模曰卿見俄者傳敎乎若以此自引誠甚過矣秉模曰違格之外文不成說臣全不照檢萬萬惶恐矣予曰予於昨者更爲取見則違格無論句作對偶全不成樣蓋緣伊時不欲取早而此試券適晚呈故有此被選雖或未及照檢亦豈以此自劃乎秉模曰臣之素蔑眼目上亦洞燭而至於今番事亦臣之所不自料也予曰泮長事誠甚駭然矣古人云無患有司之不明今日泮長事其可曰有司之盡其職乎且以試題言之場屋詩賦安得每出於經傳乎此等事亦足爲取侮之一端予於日前抄啓文臣親試特出雪賦雪之爲義非不浮輕而科試出題自有其法矣近來師儒之長得人未易久任責成將待其人而不得不姑爲輪差以試能否矣秉模曰泮長之不爲押班誠萬萬駭然而試題旣如是故應試之文忌用江山風月等字云尤爲駭然矣予曰今番拔去儒生果爲訪問而爲人亦如何承旨李肇源曰昨日入來鑄字所而人頗了了矣予曰誰之族云耶肇源曰無立朝人矣
정조 21년 · 강
罷大司成李義弼職仍命禁推
정조 21년 · 목
敎曰身爲師儒之長而不爲押班檢飭諸生於再昨與今日親臨試士之時溺職之外大關紀綱當該大司成李義弼爲先罷職下義禁府推考待下敎捧供其代前望單子入之待下批先押班後謝恩
정조 21년 · 강
以李晩秀爲大司成前望也
정조 21년 · 강
重推對讀官蔡弘遠等
정조 21년 · 목
承旨李肇源啓言試官登筵自有座次而對讀官蔡弘遠李泰永林漢浩韓致應倒次進伏事甚未安請竝從重推考從之
정조 21년 · 강
命當該司鑰令攸司科治
정조 21년 · 강
仍任兵曹前參判柳誼遞參知申鳳朝以柳師模代之
정조 21년 · 목
敎曰差祭兵曹堂上許遞令該曹口傳付軍職近來門禁與修擧之怠慢專由堂郞中無一二人久任之致前參判柳誼仍任郞廳時已知其勤勵行副護軍柳師模兵曹參知除授使之專意修擧
정조 21년 · 목
備邊司啓言灣府所下有旨遲滯委折謹依下敎卽爲査實則畿營撥將金致煥所告內前月二十八日戌時以有旨齎往事監司親定撥軍一名使之直傳灣府矣所去撥軍到瑞興西山站忽地病發末由前進西山撥將換定撥軍下送後以此意報于畿營云故取見西山撥將所報則此是前月三十日所出而以爲義州下去有旨京營撥軍當日辰時齎到本站猝得身病不得前往故以本站善騎撥軍齎奉下送云矣自畿營至瑞興西山爲十五站計其里數爲三百七十五里自二十八日戌時至三十日辰時爲十九時而行十五站其爲稽緩前所未有有旨齎傳至爲嚴急當初定送時若能另擇健實撥軍嚴飭下送則豈有此稽緩之弊乎其所擧行誠極駭然請京畿監司李在學從重推考當該撥將卒自該營各別嚴治之意分付允之
정조 21년 · 강
科次柑製更試試券于便殿
정조 21년 · 목
予謂右議政李秉模曰今日則聚精會神必得實才可也考試之際非特變文體爲好取晚則氣像可以紓緩風習亦免紛竸向來使廟堂取見試券以觀其所取之早晚以爲申飭之地矣此法近亦解弛矣取晚之飭敎不啻申嚴而近來試官輩全不遵行或有出榜於百張內者誠甚駭然矣古人以三丈之木尙且信令而行則今此取晚有何難行乎今日儒生頗爲濟濟而亦爭懸題板此不過爲早呈計也明春監試必欲痛革同成均預爲知委榜目修整時書塡字號第次以考其早晚之地而陞補亦切勿取早可也予謂承旨李魯述曰承宣是丙申以前堂上乎魯述曰壬子年以三水府使爲堂上矣予曰此承旨人甚了了尙未陞秩可謂沈屈而其外如同成均及刑議者皆合陞擢矣月前毓祥宮幸行時見之則卿宰班甚少資卑之人不可不留意於歲初矣予曰前泮長事誠駭然矣欲出經書題則亦豈無他好題同成均向爲泮長時出子誠齊人如此等題豈不好哉且濂洛雖與詩家有異而其中亦自有體格矣方以小品之弊屢勤飭敎經書之題非不好矣而今乃至於嘲笑之境則豈不駭然之甚乎如許泮長當施改正之典矣予謂刑曹參判李泰永曰牛禁之令果爲嚴飭乎泰永曰連爲嚴飭矣○敎曰柑製更試居首三中一幼學李鎭嵩直赴殿試之次三中二進士徐有稷直赴會試之次三下生員李憲英給二分草三下幼學權棨給一分
정조 21년 · 강
遞承旨李晚秀以趙鎭寬代之前望也
정조 21년 · 강
召見大司成李晚秀入格儒生于便殿
정조 21년 · 강
命抄啓文臣洪奭周鹿皮一領賜給姜浚欽禁推李存秀拿問重勘
정조 21년 · 목
檢校直提學李晚秀啓言抄啓文臣連三次居首人參下陞六已陞六者陞敍已陞敍者準職已準職者加資事載在講製節目矣抄啓文臣洪奭周三月四月五月朔課試連三次居首而係是參下請依節目陞六傳旨令政院捧入敎以登科屬耳年且淺內下鹿皮一領賜給又啓言抄啓文臣課講連三次居不人禁推連四次居不人稟旨別樣論罰事載在講製節目矣抄啓文臣姜浚欽九月十月十一月朔課講連三次居不依節目令政院直捧禁推傳旨而李存秀八月九月十月十一月朔課講連四次居不何以爲之從之敎以李存秀亦爲拿問重勘○因姜浚欽囚單敎以以公罪區別功議勘放後草記因李存秀囚單敎以以公罪從重勘律區別功議放送後草記
정조 21년 · 강
遞承旨李肇源以李書九代之前望也
정조 21년 · 목
因囚單敎以聞有實病放送
정조 21년 · 강
命時囚李元相分揀放送
정조 21년 · 목
刑曹啓言司鑰李元相考律嚴勘敎以姑爲分揀放送
정조 21년 · 강
大護軍李秉鼎疏陳病狀乞免永禧殿臘享獻官賜例批
정조 21년 · 강
命吏曹判書沈煥之參判李敬一參議蔡弘遠牌招
정조 21년 · 목
煥之敬一三違召弘遠再違召政院捧入推考傳旨及罷職傳旨敎以參議只推與判書參判更爲牌招違牌勿爲呼望○政院啓言吏曹判書沈煥之參判李敬一參議蔡弘遠飭敎之下來詣闕外累度催促無意承膺請竝從重推考敎以今已夜深待開門牌招違牌勿捧傳旨
정조 21년 · 강
勘放時囚李存秀姜浚欽
정조 21년 · 목
義禁府啓言時囚罪人李存秀杖一百功議各減一等杖八十以公罪收贖放送又啓言時囚罪人姜浚欽杖八十功減一等杖七十以公罪收贖放送
정조 21년 · 강
命全州李鳳儀山訟事依道臣狀請決處
정조 21년 · 목
刑曹因全羅監司李得臣全州陸召史擊錚原情査啓啓言觀此査案則李奭濟之侵逼査官夜警村隣率婦女上山掘三冢燒壙前後所犯節節痛駭依律遠配斷不可已李鳳儀不有營決肆然完葬雖涉可駭見掘三棺無人改葬同被定配宜乎稱冤合有參恕之道請竝依狀請決處之意分付道臣允之
정조 21년 · 강
推平安監司朴宗甲